বিজ্ঞানীরা দেখিয়েছেন যে অনেকগুলো প্রাকৃতিক ঝুঁকির মুখোমুখি হয়ে ব্যাক্টেরিয়ারা অভিযোজনের মাধ্যমে কাকতালীয়ভাবে মানুষ ও অন্যান্য স্তন্যপায়ীদেরকে সংক্রমিত করতে বেশি দক্ষ হয়ে ওঠে। যেমন মানব অন্ত্রে সহজলভ্য, গবেষণাগারে বিজ্ঞানীদের কাছে প্রিয় ইশ্চেরিশিয়া কলি (Escherichia coli) ব্যাক্টেরিয়ার কথা বলা যাক। ব্যক্টেরিয়াটি মাটি কিংবা স্তন্যপায়ীর অন্ত্রের প্রাকৃতিক পরিবেশে শিকারী অ্যামিবার বিপদের সম্মুখীন হয়। অ্যামিবাটি একে খেয়ে ফেলে হজম করার চেষ্টা করে। ২০১০ সালে ফরাসী বিজ্ঞানী ফ্রান্ট ডেপালিস ও তার সহকর্মীবৃন্দ এ ব্যাক্টেরিয়ার একটি প্রকরণ পান (যা ৫৩৬ নামে পরিচিত)। এই প্রকরণটি এসব শিকারীদের প্রতিহত করতে পারে। এর এমন কিছু জিন রয়েছে যা এটিকে অ্যামিবার জারক উৎসেচক (এনজাইম) থেকে রক্ষা করে ও লৌহ-অণুর মতো দূর্লভ পুষ্টি খুঁজে পেতে সাহায্য করে। এটি এর শিকারীর মধ্যে নষ্ট না হয়ে বরং শিকারী-কোষের মধ্যে বৃদ্ধিলাভ করে। এরপর একসময় ভেতর থেকেই শিকারী কোষটিকে মেরে ফেলে।